钦定古今图书集成/明伦汇编/官常典/第657卷 > 濮瑾
## 钦定古今图书集成/明伦汇编/官常典/第657卷 > 濮瑾

按《广德州志》：“瑾字良玉，号西峰，天顺癸未选贡，任宁
阳县丞。鲁地饥，民困俵马，力请当道疏免，议贷两淮
盐贾积储，得银一万七千两，鬻粟计口分给，量时接
济，全活甚众。明年再饥，曲阜、汶上、肥城尤甚。复上议，
得便宜行事。所至发官帑，出私粟，以救老稚，教壮者
采山钓水为食，民赖以甦。会兖属二十七州县屡歉”
负国储，有司峻法追逋，弗克。藩司良瑾委督，瑾集负
民于庭，至诚晓谕，悉纵其累。逮民咸感泣，输负争先，
虽寸丝尺帛，平值登收，不逾月报竣。泰岳香税，旧额
二万有奇，三委瑾摄，增十之二三。时新建德藩府属
郡派办物料，瑾与督办躬诣留都采买，较他贸价杀
三秋，毫无染指。在邑九年，上官廉其治状，交疏特荐。
以亲老乞归，邑民赴阙奏留者数千人，公议祠“名宦。”
正德十有三年祀“乡贤。”